SK Úradný vestník Európskej únie C 182/23

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

2014/C 182/08

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

ŽIADOSŤ O ZMENU

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

APPLICATION IN ACCORDANCE WITH ARTICLE 9

„EKSTRA DEVIŠKO OLJČNO OLJE SLOVENSKE ISTRE“

ES č.: SI-PDO-0105-01145 – 08.08.2013

CHZO ( ) CHOP ( X ).

1. Položka v špecifikácii, ktorej sa zmena týka

—

☐

—

☒

—

☐

—

☐

—

☒

—

☐

—

☒

—

☐

—

☐

2. Druh zmeny (zmien)

—

☒

—

☐

—

☐

—

☐

3. Zmeny

3.1. Opis

Do opisu sa dopĺňa táto časť vety: „Minimálne 30 % musí tvoriť odroda Istrska belica“. Táto veta sa uvádza v aktuálnej špecifikácii, hoci zo zhrnutia sa vynechala.

Zaviedli sa dodatočné prísnejšie parametre ako záruka vysokej kvality olivového oleja, konkrétne:

— kyslosť (obsah voľných mastných kyselín) (hmotnostný zlomok), vyjadrená ako kyselina olejová: ≤ 0,3

— K232 ≤ 2,3

— K268 ≤ 0,2

— Celkový obsah biofenolov (mg/kg) pomocou metódy HLPC: ≥ 150

— organoleptické posúdenie ≥ 7

— medián ovocnosti vyšší než 2.

3.2. Spôsob výroby

S cieľom zlepšiť kvalitu konečného výrobku sa stanovil prísnejší parameter pri zbere a spracovaní – čas sa skrátil zo 48 na 24 hodín.

3.3. Označovanie

Zo súhrnu a špecifikácie sa vypúšťa táto veta: „V záujme zabezpečenia vysledovateľnosti združenie vydá etikety so sériovými číslami v súlade s registrom výrobcov olivového oleja s chráneným označením pôvodu.“ Je potrebné umožniť všetkým výrobcom oleja „Ekstra deviško oljčno olje Slovenske Istre“, bez ohľadu na to, či sú členmi združenia, vyrábať olivový olej a získať osvedčenie. Výrobcovia „Ekstra deviško oljčno olje Slovenske Istre“, ktorí nie sú členmi združenia, musia označiť každú fľašu olivového oleja takým spôsobom, aby bola nado všetky pochybnosti zaručená vysledovateľnosť fľaškovaného oleja.

Na označení balenia sa takisto musí uvádzať rok výroby.

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (3)

„EKSTRA DEVIŠKO OLJČNO OLJE SLOVENSKE ISTRE“

ES č.: SI-PDO-0105-01145 – 08.08.2013

CHZO ( ) CHOP ( X )

1. Názov:

„Ekstra deviško oljčno olje Slovenske Istre“

2. Členský štát alebo tretia krajina

Slovinsko

3. Opis poľnohospodárskeho výrobku alebo potraviny

3.1. Druh výrobku

1.5. Oleje a tuky (maslo, margarín, oleje atď.)

3.2. Opis výrobku, na ktorý sa vzťahuje názov uvedený v bode 1

Olivový olej „Ekstra deviško oljčno olje Slovenske Istre“, ktorý má štatút s chráneným označením pôvodu, sa vyrába z plodov olivovníkov rastúcich v slovinskej časti Istrie.

Vyznačuje sa vysokým obsahom kyseliny olejovej (≥ 72), nízkym obsahom kyseliny linolovej (≤ 8,0) a vysokým obsahom antioxidantov.

Na balení oleja „Ekstra deviško oljčno olje Slovenske Istre“ sa musia uvádzať tieto údaje:

kyslosť (obsah voľných mastných kyselín) (hmotnostný zlomok), vyjadrená ako kyselina olejová:

≤ 0,3

peroxidové číslo (mmol O2/kg): ≤ 7

K232 ≤ 2,3

K268 ≤ 0,2

celkový obsah biofenolov (mg/kg) pomocou metódy HLPC: ≥ 150

Olej má typickú ovocnú arómu pripomínajúcu olivy a iné plody. Nesmie vykazovať žiadne organoleptické nedostatky, jeho celkové organoleptické hodnotenie musí byť ≥ 7,0 a medián ovocnosti musí byť vyšší než 2.

3.3. Suroviny (len pri spracovaných výrobkoch)

„Ekstra deviško oljčno olje Slovenske Istre“ sa musí vyrábať z týchto odrôd olív: Istrska belica, Leccino, Buga, Črnica, Maurino, Frantoio a Pendolino, pričom iné odrody nesmú spolu tvoriť viac než 20 %. Minimálne 30 % musí tvoriť odroda Istrska belica. Výnimkou sú prípady, keď sa olej získava z jedinej odrody, pričom vtedy musí obsah predmetnej odrody byť aspoň 80 %.

3.4. Krmivo (len pri výrobkoch živočíšneho pôvodu)

—

3.5. Špecifické kroky výroby, ktoré sa musia uskutočniť vo vymedzenej zemepisnej oblasti

Pestovanie, zber, skladovanie a lisovanie olív, spracovanie a skladovanie oleja, ako aj odber vzoriek a kontrola kvality pred fľaškovaním oleja „Ekstra deviško oljčno olje Slovenske Istre“ sa musia uskutočňovať v zemepisnej oblasti vymedzenej v bode 4.

3.6. Špecifické pravidlá krájania, strúhania, balenia atď.

„Ekstra deviško oljčno olje Slovenske Istre“ sa musí baliť vo vymedzenej zemepisnej oblasti s cieľom zabezpečiť lepšiu kontrolu oleja s chráneným označením pôvodu a zabrániť znehodnoteniu charakteristických vlastností oleja v dôsledku prepravy a fľaškovania nebaleného oleja. Ak sa olej prepravuje za neprimeraných podmienok (napr. je vystavený otrasom, prepravuje sa pri nevhodnej teplote alebo je vystavený slnečnému svetlu a kyslíku) alebo ak sa nesprávne skladuje, kvalita oleja a predovšetkým obsah biofenolov a aromatické znaky môžu výrazne utrpieť. Fľaškovanie mimo vymedzenej oblasti, čo by znamenalo častejšie prelievanie z nádoby do nádoby, prepravu a manipuláciu, ako aj dlhodobejšie vystavenie oleja nevhodným klimatickým podmienkam by mohli mať za následok stratu typických vlastností tohto olivového oleja uvedených v bode 3.2.

Baliť sa môže do sklenených alebo kovových nádob s maximálnym objemom päť litrov. Balenie musí mať otvárací systém, ktorý nemožno po otvorení opätovne zapečatiť.

Nie je povolené miešať oleje z viacerých rokov zberu.

3.7. Špecifické pravidlá označovania

Balenie musí byť označené takým spôsobom, aby bola nado všetky pochybnosti zaručená vysledovateľnosť fľaškovaného oleja. Na etikete musí byť viditeľne uvedený názov „Ekstra deviško oljčno olje Slovenske Istre“. Rovnako sa musí uviesť rok zberu.

Vzhľadom na skutočnosť, že teplota pri spracovaní nesmie presiahnuť 27 °C, môže sa na etikete uviesť, či ide o: „hladno stiskanje“ (lisovaný za studena) alebo „prvo hladno prešanje“ (prvýkrát lisovaný za studena).

4. Stručné vymedzenie zemepisnej oblasti

„Ekstra deviško oljčno olje Slovenske Istre“ sa vyrába v zemepisnej oblasti, ktorá zodpovedá Slovinskej Istrii. Hranicami Slovinskej Istrie sú:

— na severe štátna hranica s Talianskom,

— na západe more,

— na juhu štátna hranica s Chorvátskom a

— na východe okraj náhornej plošiny Kras.

5. Súvislosť so zemepisnou oblasťou

5.1. Špecifickosť zemepisnej oblasti

Slovinské pobrežie sa nachádza v časti Stredozemia, kde medzikontinentálne more najhlbšie preniká do strednej Európy. Podnebie je substredozemné. Mikroklimatické podmienky sú markantné a podnebie je veľmi premenlivé v dôsledku intenzívneho prílivu studeného vzduchu.

V predmetnej zemepisnej oblasti vanú viaceré typické vetry: burja (suchý, studený vietor, ktorý vanie v jasné dni z východného Jadranského pobrežia na more), jugo (teplý, vlhký vietor, ktorý vanie z východo-juhovýchodu na juh-juhovýchod), maestral (vietor v nižších zemepisných polohách vanúci od mora), a ďalej burin, levant, tramontana a lebič.

Priemerný ročný úhrn zrážok v Slovinskej Istrii (vrátane snehu) je 1 000 mm. Počas vegetačného obdobia od apríla do septembra je úhrn zrážok v oblasti Koper približne 500 mm.

Prevažujúcim typom pôdy v Slovinskej Istrii je eutrický kambisol pokrývajúci karbonátový flyš (základná miera saturácie je viac než 50 %).

Väčšina olivových hájov v Slovinskej Istrii sa nachádza na terasách, v dôsledku čoho nie je možné olivy zbierať mechanicky. Preto sa zbierajú ručne priamo zo stromov, aby sa zaručila čo najväčšia nepoškodenosť plodov, a teda aj vyššia kvalita olivového oleja.

5.2. Špecifickosť výrobku

Olivové oleje zo Slovinskej Istrie vďačia za svoje špecifické črty olejom vyrobeným z olív odrody Istrska belica zberaných v čase optimálnej zrelosti. V porovnaní s inými olejmi majú tieto oleje oveľa vyšší obsah antioxidantov nazývaných biofenoly. Preto sa stanovil minimálny obsah oleja z odrody Istrska belica 30 % v extra panenských olivových olejoch zo Slovinskej Istrie.

Olej „Ekstra deviško oljčno olje Slovenske Istre“ sa vyznačuje mierne až stredne intenzívnou ovocnou arómou pripomínajúcou olivy a iné plody. Medián intenzity ovocnosti je vyšší než 2. Preto je pre olej „Ekstra deviško oljčno olje Slovenske Istre“ príznačná horká, korenistá chuť.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Zemepisná poloha Slovinskej Istrie je priaznivá pre pestovanie olív, keďže ide o najsevernejšiu časť stredozemnej oblasti, pre ktorú je typické podnebie, kde sa darí domácim odrodám, ktorým olej vďačí za svoju typickú arómu a ktoré vykazujú vysoký obsah antioxydantov (tzv. biofenolov) – čo platí predovšetkým o olivách odrody Istrska belica. Osobitá povaha pôdy takisto ovplyvňuje charakteristické črty olív: prevládajúcim typom pôdy v Slovinskej Istrii je eutrický kambisol pokrývajúci karbonátový flyš, na ktorom sa olivám darí najlepšie.

Olej vďačí za svoje typické črty podnebiu, pestovaným odrodám, rýchlemu spracovaniu (zozberané plody nemožno po zbere skladovať dlhšie než 24 hodín), technológii spracovania (lisovanie za studena, pričom teplota lisovaných olív nesmie presiahnuť 27 °C) a ochrane pred škodcami (dodržiavanie požiadaviek integrovanej výroby alebo podobných požiadaviek, resp. biologické pestovanie olív). V dôsledku terasovitého pestovania olív je mechanizovaný zber komplikovaný, preto je ručný zber ďalším aspektom, ktorý predstavuje záruku lepšej kvality oleja (keďže sa predchádza poškodeniu plodov).

Výroba olivového oleja v regióne Slovinskej Istrie má dlhoročnú tradíciu, ktorá siaha hlboko do minulosti. Grécky dejepisec Pausanius (180 – 115 p.n.l.) spomína istrijský olivový olej vo svojom „Opise Grécka“ (odsek 10.32.19). V mnohých zdrojoch od roku 1201 až po 17. storočie a až do súčasnosti sa našli zmienky o výrobe olivového oleja. Sú dôkazom stáročného vývoja výroby olivového oleja v Slovinskej Istrii. Tradičné metódy a vedomosti nadobudnuté počas stáročí sa dodnes podpisujú na vysokej kvalite olivového oleja z tejto oblasti.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (4)]

http://www.mko.gov.si/fileadmin/mko.gov.si/pageuploads/podrocja/Varna_in_kakovostna_hrana_in_krma/zasciteni_kmetijski_pridelki/Specifikacije/EDOOSI.pdf

(1) Ú. v. EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nahradené nariadením (EÚ) č. 1151/2012.

(3) Nahradené nariadením (EÚ) č. 1151/2012.

(4) Pozri poznámku pod čiarou č. 3.